Leeus wen katgeveg teen PumasDie Leeus se Morné van den Berg. (Foto: GB Jordaan) Met ŉ begeesterde Morné van den Berg en JC Pretorius voor in die koor het die Leeus die Pumas met 26 – 10 in ŉ Curriebekerwedstryd op Ellispark geklop. Van den Berg, ŉ talentvolle skrumskakel, het veral in die eerste helfte amok gemaak en hy het die eerste drie van die kragmeting gedruk. Hy was trouens saam met Manuel Rass vir al vier van die tuisspan se drieë verantwoordelik. JC Pretorius op die voorvoet. (Foto: GB Jordaan) Dan het Pretorius gewys dat hy ongetwyfeld ŉ plek op die Johannesburgers se volgende vlug na ŉ Europese wedstryd verdien. Die voormalige Blitsbok-ster het met sy inklim- en aanvallende spel beïndruk. Hy het in sy skooldae in Middelburg vir die einste Pumas se Cravenbekerspan uitgedraf. Die Pumas vir eens nie soos die verdedigende kampioenspan gelyk nie en die Laevelders was met tye hul eie grootste vyande. Verdagte hanteerwerk het belowende aanvalle in die kiem gesmoor, terwyl die Leeus gereeld hul lynstaanplanne deurmekaar gekrap het. Lions: Drieë: Manuel Rass (2) en Morné van den Berg (2). Doelskoppe: Gianni Lombard (3). Pumas: Drie: Brandon Thomson. Doelskop: Tinus de Beer. Strafskop: De Beer.